Sociálna fóbia

Sociálna fóbia (alebo sociofóbia, sociálna úzkostná porucha;  je psychická porucha charakterizovaná silným strachom z jednej alebo viacero sociálnych situácií a spoločenského styku s inými ľuďmi.

 Klasifikácia podľa MKCH-10 
F40 Fóbicko-anxiózne poruchy
 F40.1 Sociálne fóbie

 Symptómy 
Symptómy sociálnej fóbie sa delia na:
 Fyziologické: napr. tras, potenie, červenanie, nauzea
 Behaviorálne: napr. urýchlená reč, prešlapovanie, mlčanlivosť, odchádzanie z miesta
 Subjektívne: napr. úzkosť vzbudzujúce myšlienky, pocity hnevu, strachu, bezmocnosti

Pre pacientov trpiacich sociálnou fóbiou je typické vyhýbavé správanie, postihnutí sa vyhýbajú spoločenským aktivitám všetkého druhu. Tento neprimeraný strach z kontaktu s ľuďmi môže spôsobiť aj upieranie si aktivít, ktoré by mali mať normálne relaxačný charakter (napr. navštevovanie kultúrnych podujatí) a rovnako spôsobuje ťažkosti s vykonávaním bežných záležitostí (napr. nakupovanie, cestovanie). Pri kontakte s ľudmi sa dá u pacienta spozorovať výrazné úzkostné správanie ako nepozeranie sa do očí, otáčanie hlavou do strán, hmýrenie sa na stoličke, obhrýzanie nechtov a pod. Pacient má rovnako tendenciu k odvádzaniu pozornosti od svojej osoby, únikovému správaniu a tzv. „zabezpečovaciemu správaniu“ (postihnutý chce predísť úzkosti napr. konzumáciou alkoholu). Charakteristické sú aj pocity menejcennosti a pre vyhýbanie sa kontaktu s ľuďmi je pacient náchylný k izolácii. Prítomné sú tiež tzv. „úzkostné automatické myšlienky“, t. j. myšlienky, ktoré chorému automaticky prechádzajú myslou a majú úzkostný charakter. Tieto myšlienky sú skreslené, nezodpovedajú faktom, navodzujú neprimeraný strach, no jedinec im plne verí.

 Diagnóza 

 Diagnostické kritériá podľa MKCH-10 

 Musí byť prítomný jeden z nasledujúcich príznakov:
 Pacient má výrazný strach, aby nebol stredobodom pozornosti alebo aby sa nechoval trápnym a ponižujúcim spôsobom
 Nápadne sa vyhýba situáciám, kde by bol stredobodom pozornosti alebo kde by mal strach z trápneho a ponižujúceho konania
Od začiatku poruchy sa musia prejaviť aspoň dva príznaky úzkosti v obávanej situácii (definované pod F40.0) spoločne aspoň s jedným z nasledujúcich príznakov:
 červenanie alebo tras
 strach zo zvracania
 potreba alebo strach z močenia alebo defekácie
 Závažná emočná úzkosť je vyvolaná príznakmi alebo vyhýbaním sa príznakom a jedinec si je vedomý, že sú prehnané alebo nezmyselné
 Príznaky sa obmedzujú na obávané situácie alebo ich očakávanie, alebo v týchto situáciách prevažujú
 Príznaky nevyplývajú z bludov, halucinácií a z iných porúch (ako napr. schizofrénia, afektívne poruchy a pod.)

 Referencie 

 Externé odkazy 
 Sociálna fóbia – viac ako hanblivosť 
 Sociálna fóbia (po česky)

Kategória:Fóbie
Kategória:F40 Fóbicko-anxiózne poruchy